Caꞌ nmɨnaꞌñɨch co nidügꞌócɨy miich ajcxy mbocymɨɨdɨty.
Tɨ ɨɨch yɨꞌ nnejhuɨ̈y pɨn tɨ nhuinꞌixyɨch.
Tɨ nhuinꞌixyɨch tüg huɨdibɨ pocymɨɨd,
jɨgɨx cuyduunɨp nej anajty yjaybetyɨty ma Dios ñecy ma je Cristo jaduꞌn ymɨnaꞌñ:
“Yɨꞌ huɨdibɨ caymujcp mɨɨd ɨɨch,
tɨ ɨɨch yɨꞌ xymɨbɨdɨ̈gy.”
Tɨ ɨɨch yam miich ajcxy jayɨjp nyajnɨmaaygɨxy,
jɨgɨx co anajty jaduꞌn ytunyii yjadyii,
mmɨbɨgɨpy ajcxy co ɨɨch jëduꞌn je Cristo.
Janch janch yam ajcxy jaduꞌn nnɨmaaygɨxy co je jäy ajcxy huɨdibɨ cöbɨjcp je huɨdibɨ anajty nguejxypɨch,
tɨm jaduꞌn nipaady jaduꞌn nej ɨɨch anajty xycöbɨjcyɨch.
E je jäy ajcxy huɨdibɨ xycöbɨjcpɨch,
jeꞌ ajcxy anajty ycöbɨjcyp jeꞌ huɨdibɨ xyquejxɨch ya naaxhuiñ.
Co jaduꞌn Jesús ymɨnañ,
chi tajnɨp mayñɨp anajty ooy jotjoty huinmaꞌñyjoty,
chi capxypɨdzɨmy:
―Janch janch ɨɨch miich ajcxy yam jaduꞌn nɨmäy co nidügtɨ miich ajcxy xycɨ̈yegaꞌñɨch ma nmɨdzipɨch.
Chi Jesús ydiscípulos ajcxy ñayhuindɨcxpejttaayɨ nidüg nidüg.
Caꞌ anajty ajcxy nejhuɨ̈y pɨn anajty jëduꞌn Jesús ytijyp.
Nidügtɨ jeꞌ ajcxy huɨdibɨ anajty Jesús ooy mɨɨd ñaychogyii ɨñäy anajty ma mesɨ tɨm huingon ma Jesús yhuinduu.
Chi Simón Pedro ycɨꞌ yajꞌijxy yajhuinjɨhuɨy co huen yajꞌamɨdooy Jesús pɨn anajty jaduꞌn ytijyp.
Chi je discípulos ajcxy huɨdibɨ anajty ɨñaayb ma Jesús yhuinduu nɨmay yhuindzɨn:
―¿Pɨn jaduꞌn mdijyp?
Chi Jesús yꞌadzooy:
―Yɨꞌ jeꞌ pɨn anajty ɨɨch nmooybɨch yɨ tzajcaagy huɨdibɨ anajty nyajxoocpyɨch ma je ügy.
Chi yajxoogy tüg pedasɨ tzajcaagy,
chi moy je Judas,
je Simón Iscariote ymang.
Tɨm huinꞌítɨy co Judas je tzajcaagy cöbɨjcy,
chi je mujcuꞌ ytɨgɨɨy ma jeꞌ yꞌay yjot.
Chi Jesús nɨmay Judas:
―Yɨ huɨdibɨ mdunamyb,
tungo jaduꞌn mɨcꞌamy.
Huɨdijaty anajty ajcxy jɨm caayb,
ni pɨn cahuinjɨhuɨy je ayuc huɨdibɨ Jesús yajnɨmay Judas,
nej je ayuc yhuimbɨdzɨmy.
Com je Judas anajty mɨɨd je meeñybijty,
paady ajcxy nijëjɨty huinjɨhuɨy co anajty tijy ñɨmäyii:
―Nɨcx juy yɨ huɨdibɨ ajt nyajmayjajtɨm yɨ xɨɨgɨxpɨ.
Jacjadyii ajcxy anajty tijy ñɨmäyii:
―Moꞌ tigatii ayoobɨtɨjc.
Tɨm huinꞌítɨy co je tzajcaagy cayday,
chi ypɨdzɨmy Judas tɨbaꞌy,
e tɨ anajty ycoodzɨɨyñɨ.
Co Judas ypɨdzɨmy,
chi Jesús ymɨnañ:
―Cham je jäy ajcxy ixaꞌñ ɨɨch nmɨcꞌajt ɨɨch nꞌoyꞌajt,
ɨɨch je jäy huɨdibɨ tzoon tzajpjoty.
Etz nañ ma ɨɨch je jäy ajcxy ixaꞌñ Dios ymɨcꞌajt Dios yꞌoyꞌajt.
Jaduꞌn nej je jäy ajcxy tɨ ijxcɨxy Dios ymɨcꞌajt ma ɨɨch,
nañ tɨm jaduꞌn Dios yajniguëxɨ̈gɨpy yɨ nmɨcꞌajtɨch nꞌoyꞌajtɨch tɨm mɨcꞌamy.
Mɨgügtɨjc huɨdibɨ ooy ndzocy njɨhuɨ̈yɨch,
caꞌ nꞌochuäcxɨbaanɨch jecy mɨɨd miich ajcxy.
Xyꞌixtähuɨbɨch miich ajcxy.
Jaduꞌn nej tɨ nnɨmáaygɨxyɨch yɨ jacjadyii judíojäy ajcxy,
nañ jaduꞌn ɨɨch miich ajcxy yam njacnɨmaaygɨxy co ma nnɨcxaꞌñɨch,
caꞌ huaad miich ajcxy jiiby mnɨcxcɨxy.
Cham ajcxy nmöhuaꞌñ tüg anéꞌmɨn huinjemybɨ.
Cham miich ajcxy nyajnajtzꞌaneꞌmɨ̈huaangɨxy jadügꞌoc jadayaabɨ tɨyꞌajt:
Naychójcɨgɨx nayjɨhuɨ́ɨyɨgɨx ajcxy nidüg nidüg,
tɨm jaduꞌn nej ɨɨch miich ajcxy tɨ ndzocy tɨ njɨhuɨ̈y.
Naychójcɨgɨx nayjɨhuɨ́ɨyɨgɨx aguipxyɨ.
Mɨɨd jada ycɨxpɨ ñejhuɨ̈huɨpy tügꞌócɨy jäy co ɨɨch miich ajcxy tɨ nyajꞌixpɨjccɨxy co ajcxy nidüg nidüg mnaychogɨɨyb mnayjɨhuɨ̈huɨɨyb.
Chi Pedro nɨmay:
―Huindzɨn,
¿ma miich mnɨcxaꞌñ?
Huinꞌit Jesús yꞌadzooy:
―Ma ɨɨch nnɨcxaꞌñɨch miich caꞌ huaad xypanɨcxyɨch.
Jacꞌaxam xypanɨ́cxɨbyɨch.
Chi Pedro ymɨnañ:
―E ¿nej co caꞌ huaad jëbɨ ɨɨch miich nbanɨcxy?
com ɨɨch ngɨ̈yegamyɨch njugyꞌajtɨn ma yɨ oꞌcɨn mɨɨd miich ycɨxpɨ.
Chi jadaꞌ Jesús yꞌadzooy:
―¿Nej janch co mgɨ̈yegaꞌñ yɨ mjugyꞌajtɨn ma yɨ oꞌcɨn mɨɨd ɨɨch ycɨxpɨ?
Janch janch ɨɨch miich ajcxy yam jaduꞌn nɨmäy,
co ni caꞌnɨ anajty jabom tugɨɨgꞌoc tzey yaaxɨ̈gy,
co ɨɨch miich anajty tugɨɨgꞌoc tɨ xycoyüchɨch.